ગોટલીનું પોષણ મૂલ્યઃ ઘણા વૈજ્ઞાનિકો માને છે કે ગોટલીમાં સારા એવા પ્રમાણમાં પ્રોટીન, કાર્બોહાઇડ્રેટ, મિનરલ્સ, તેલ, વિટામિન્સ અને અન્ય તત્ત્વો રહેલાં છે. હકીકતમાં કેરીના રસમાં ખૂબ ઓછાં પોષક તત્ત્વો હોય છે અને 80% તો પાણીનો ભાગ જ હોય છે. 27% કાર્બોહાઇડ્રેટ સાકરનું પ્રમાણ વધારે હોય છે. આમ છતાંય આપણે સ્વાદ અને સુગંધના લીધે રસ ખાઈને ગોટલી ફેંકી દઈએ છીએ. ગોટલીના તેલમાં આશરે 44% જેટલો સંતૃપ્ત ફેટી એસિડ હોય છે, જ્યારે અંદાજિત 52% જેટલો અસંતૃપ્ત ફેટી એસિડ હોય છે. ગોટલીમાં મુખ્યત્વે બધા જ આવશ્યક અમીનો એસિડ હોય છે. ગોટલીમાં જરૂરિયાત મુજબના પોષક અણુઓ તથા વિટામિન્સ પણ હોય છે. કેરી રોજિંદી જીવનજરૂરિયાત મુજબનાં બધાં જ પોષક તત્ત્વો ધરાવે છે. કેરીના રસમાં 80% પાણી, 17% કાર્બોહાઇડ્રેટ ખાસ શર્કરા હોય છે. રસના 3% ભાગમાં જરૂરી પોષક તત્ત્વો, જેવાં કે રેસા, વિટામિન્સ કે અન્ય તત્ત્વો રહેલાં છે. અહીં આપેલા કોઠા ઉપરથી જોઈ શકાય છે કે રસ કરતાં ગોટલીનું પોષણ મૂલ્ય વધારે છે. માણસની શારીરિક ચયાપચયની ક્રિયામાં પ્રોટીનનો ખૂબ મહત્ત્વનો ફાળો હોય છે. પ્રોટીનનો બંધારણીય એકમ અમીનો એસિડ છે. મુખ્યત્વે આવશ્યક 9 અમીનો એસિડમાંના 8 અમીનો એસિડ ગોટલીમાં બહોળી માત્રામાં હોય છે. આ અમીનો એસિડ શરીરમાં બની શકતા નથી, પરંતુ બાહ્ય ખોરાક વડે મેળવવામાં આવે છે.